Súradnice: 48°49′21″S 19°37′38″V﻿ / ﻿48,8225°S 19,6272222°V﻿ / 48.8225; 19.6272222

**Breznianska skalka** je malá prírodná rezervácia v správe štátnej ochrany prírody NAPANT. Leží v ochrannom pásme NP Nízke Tatry, v nadmorskej výške cca 680 až 875 m nad morom. Nachádza sa v katastrálnom území mesta Brezno v okrese Brezno v Banskobystrickom kraji. Patrí do geomorfologických celkov Breznianska kotlina a Horehronské podolie.

Ochrana
-------

Územie bolo vyhlásené za chránené v roku 1981 na rozlohe 11,85 ha. Lokalita Breznianska skalka spadá pod VCHU: Ochranné pásmo Národného parku Nízke Tatry. Účelom je: *Ochrana fytogeograficky a dendrologicky významnej lokality duba zimného v zachovalej porastovej formácii na vedeckovýskumné, náučné a kultúrno-výchovné ciele.*

Príroda
-------

Na Breznianskej skalke panujú zaujímavé prírodné pomery. Geologicky je územie budované spodnotriasovými kremencami rôznej zrnitosti. Po okraji chráneného územia vystupujú metamorfované horniny – fylity, svory, amfibolity. Územie je orientované juhovýchodne až juhozápadne, so sklonom svahov 30 až 75 %. Na úpätí sa nachádzajú rozsiahle kamenné moria, blokoviská a suťoviská. Pôdny kryt tvoria podzoly na silikátovom podloží. Hydrologicky sa územie zaraďuje k povodiu rieky Hron, klimaticky patrí do mierne teplej oblasti. Priemerná ročná teplota je 6,3 ° C, priemerné ročné zrážky sa pohybujú okolo 730 mm.

### Flóra

Porastové formácie duba zimného zachovaného na kremencoch
Územie predstavuje severovýchodne vysunutú lokalitu duba zimného *(Quercus petraea)* na Horehroní. Lesný porast s prímesou duba zimného na kremencoch je príkladom prenikania teplomilných spoločenstiev do vyšších polôh. Zachovaný zvyšok porastu je jedinečnou botanickou, dendrologickou a fytogeografickou zvláštnosťou svojho druhu v tejto oblasti.

Po floristickej stránke sú tieto porasty veľmi chudobné. V stromovej etáži prevláda buk lesný *(Fagus sylvatica)*, dub zimný *(Quercus petraea)*, smrek obyčajný *(Picea abies)* a jedľa biela *(Abies alba).* Ojedinele sa vyskytuje aj jarabina vtáčia *(Sorbus aucuparia)*, jarabina mukyňová *(Sorbus aria)* a smrekovec opadavý *(Larix decidua)*. 

Krovinatá etáž nie je vyvinutá, na skalných hrebienkoch rastie ojedinele tavoľník prostredný *(Spirea media),* ostružina černicová (*Rubus fruticosus*) alebo ruža šípová (*Rosa canina*). Podobne bylinná vrstva je jednotvárna. Jej fyziognómiu určujú dominujúce súvislé zárasty čučoriedky obyčajnej (*Vaccinium myrtillus*) a lipnice hájnej (*Poa nemoralis*). Sprievodnými druhmi sú papradka samčia *(Dryopteris filix max)*, papradka samičia *(Athyrium filix femina)*, kručinka farbiarska *(Genista tinctoria)*, luskáč lekársky *(Vincetoxicum hirundinaria)* a iné druhy.

### Fauna

Podrobný zoologický prieskum vykonaný nebol, doterajšie pozorovania poukazujú na výskyt bežného lesného vtáctva (sýkorka veľká, slávik červienka, krkavec čierny a pod.) a niektorých druhov hmyzu. Z fauny bol zistený výskyt chránených motýľov, napr. vidlochvosta feniklového (*Papilio machaon*) a vidlochvosta ovocného (*Papilio podalirius*).

Prístup
-------

Breznianska skalka je turisticky zaujímavá lokalita s krásnymi výhľadmi na mesto Brezno. Dostať sa na Skalku môžete priamo z mesta cez Horné Lazy. V blízkosti sa nachádza aj vysielač a stará štôlňa, ktorá bola vyrazená v rokoch 1953 až 1959 za účelom prieskumu uránového zrudnenia. Územím však dosiaľ neprechádza žiaden turistický ani náučný chodník.

Galéria
-------

* Výhľad na Horehronské podolie a BreznoVýhľad na Horehronské podolie a Brezno
* Miestna vegetáciaMiestna vegetácia
* Prístupová cestičkaPrístupová cestička
* 
* Listy duba zimnéhoListy duba zimného
* Informačná tabuľa prírodnej rezervácieInformačná tabuľa prírodnej rezervácie

Referencie
----------

1. 1 2 3   *NAPANT* [online]. [Cit. 2019-08-31]. Dostupné online.
2. ↑  Breznianska skalka. In:  *Zoznam osobitne chránených častí prírody SR* [online]. Banská Bystrica: Štátna ochrana prírody SR. Dostupné online.
3. 1 2   *Prírodná rezervácia Breznianska skalka* [online]. Najkrajší kraj.sk, 2017-01-10, [cit. 2019-08-31]. Dostupné online.
4. ↑  S.R.O, Global24. *Jarný oddych v našom okolí, ktorý vám dobije baterky: 5 miest v okolí Brezna, kde si prídete na svoje* [online]. Brezno24.sk, [cit. 2019-08-31]. Dostupné online.
5. ↑  PROGRESIO. *Náučné chodníky na Slovensku* [online]. [Cit. 2019-08-31]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Breznianska skalka**

Externé odkazy
--------------

* Breznianska skalka v Zozname osobitne chránených častí prírody SR
* Chránené územia, Štátna ochrana prírody Slovenskej republiky

| * z
* d
* u
Brezno |
| --- |
| Samospráva | 
* *Primátor:* Tomáš Abel (od 2014)
* *Osobnosti*
* *Mestské časti:* Brezno mesto
* Bujakovo
* Mazorníkovo
* Predné Halny
* Zadné Halny

 |
| Geografia | Breznianska kotlina
* Ďumbier
* Nízke Tatry
* Slovenské rudohorie
* *Vodstvo:* Hron
* Ježová
* Rohozná
* Vagnár
* Zúbra
* *Chránené územia:* Breznianska skalka
* Horné lazy
* Rohoznianska jelšina
 |
| Pamiatky a stavby | 
* Synagóga v Brezne
* *Zoznam kultúrnych pamiatok*
* *K:Stavby*

 |
| Doprava | 
* *Mestská:* MHD
* *Cestná:* I/66
* I/72
* II/529
* *Železničná:* Železničná stanica Brezno
* Železničná trať Banská Bystrica – Červená Skala
* Železničná trať Brezno – Jesenské

 |
| Námestia a ulice | 
* *Námestia:* Námestie gen. M.R.Štefánika
* *Zoznam*

 |
| Školy | 
* Gymnázium Jána Chalupku
* *K:Školy*

 |
| Šport | 
* HK Brezno
* *K:Šport*

 |